  Виталий Пронин Югдурез утён удысын тужгес секытэз луэ, дыр, участковойлэн ужез. Вань законъёсты тодэм сяна, калыкен вераськыны но быгатыны кулэ. Туннэ нуналлы шаерамы 414 участковой луыны кулэ, но куд-ог ёросъёсын соос уг тырмо. Полициысь участковойёслэн ёзэнызы кивалтӥсь Ильдар Ганеев сюлмаськытӥсь ужпумъёс сярысь ивортӥз.- Туннэ нуналлы 14 участковоймы уг тырмы. Та ласянь тужгес секыт югдур кылдэмын Пичи Пурга но Камбарка ёросъёсын. Малы шуиськоды? Городлы матысь ёросъёсын участковой луыса ужаны туж секыт. Со сяна, Пичи Пурга ёрос, кылсярысь, бадӟым - 1 сюрс квадрат иськемлэсь ятыргес музъем вылэ интыяськемын.Шаерысьтымы одӥг участковойлы 3 сюрс - 3 сюрс 500 пала адями усьыны кулэ. Валамон, куд-ог дыръя одӥг участковой 10-11 гурт борды юнматэмын луэ, нош гуртъёс куспын 40-50 иськем люкаське. Сыӵе дыръя участковойёслы машина висъяське. Туннэ нуналлы быдэс шаерын 72 участковой но 250 служебной пунктъёс кылдытэмын, полициын ужасьёс арняяз куинь пол калыкен пумиськон нуналъёс ортчыто.Туэ ар куспын шаерысьтымы участковойёс 850 йыружез шараязы, со пӧлысь 70-эз экономикаен герӟаськемын, 7-ез - йырез усыкмытӥсь суретъёсты вӧлмытонэн. Нош туж ӵем сэрттоно-пертчоно луэ юонэн герӟаськем йыружъёсты буйгатоно керетӥсь ӵыжы-выжыосты. Мурт ваньбурез лушкасьёсты но соос ик эскеро. Кемалась ик ӧвӧл Юкаменскысь участковой Алексей Чернышов колхоз ваньбурез качасьёсты кырмем. Нуназе шорын Юкаменскысь Малый Вениж гуртэ мынонъяз синйылтэм турын нуись воргоронъёсты. Озьы Жуки гуртын улӥсь воргоронъёс колхоз бусыысь куинь рулон турынэз асьсэлы кайпалтыны малпаллям.- Участковойлэн быдэстоно ужез лыдъяса быдтонтэм, - шуиз Ильдар Ганеев. - Йыружъёсты шараям сяна, калык пӧлын валэктон уж ортчыто, быдэ вуымтэосты эскеро, пытсэт сьӧрысь потэмъёсты чаклало. Суд улэ азьвыл шедьылэмъёс 6 сюрс пала лыдъясько, соос пӧлысь 930-эз секыт йыруж лэсьтэмъёс. Туннэ нуналлы шаерысьтымы 11 сюрс 500 пала адями учётэ султытэмын.Полициын ужасьёс огшоры семьяосты но син азязы возьыны кулэ. Ӝыны арлы одӥг пол котькуд семьяе йыгаськоно, улэм-вылэменызы тунсыкъяськоно. Оскисько, тросэз улӥсьёс ас участковойёсынызы ваче син ӧз на пумиськылэ шуыса. Керӟегъяськонэз ӧвӧл, туж адскемды потэ ке, участковой доры асьтэос мынэ. Солэсь кызьы ужамзэ тодэмды луоз МВД-лэн сайтысьтыз. Нош участковойлэн тӥ сярысь тодэмез потӥз ке, ивор шедьтыны быгатоз бускельёсты пыр но.Азьвыл аръёсы вань мылкыд карисьёсты участковое кутылӥзы ке, табере отчы шедёзы вылӥ юридической образование басьтэмъёс гинэ. Ильдар Ганеев али ик сюлмаське, участковойёслэн лыдзы азьланяз эшшо но кулэсмыны быгатоз шуыса. Соосты утён вылысь сюлмаське югдурез утёнъя министр но. Кылем арын, кылсярысь, МВД-ысь мукет ёзъёсын ужасьёсты кулэстыса, участковойёслэн лыдзы укмыс муртлы быдэтэмын вал, нош ас удысазы тужгес адӟем карымонъёсыз данъямын. Ӟеч сямъёссылэсь туэ но куштӥськыны уг малпало. Трос нылпиен участковойёслы выль улон инты висъяны дасясько.Валентина Емельянова  